酇陽行
作者：蔡襄
朝代：宋

paragraphs: 春秋書大水，災患古所評。
去年積行潦，田畝魚蛙生。
今歲穀翔貴，鼎餁無以烹。
繼亦掇原野，草萊不得萌。
剝伐及桑棗，折發連簷甍。
誰家有倉囷，指此爲兼并。
頭會復箕斂，勸率以爲名。
壯强先轉徙，羸瘠何經營。
天子憂元元，四郊揚使旌。
朝暮給饘粥，軍廩闕豐盈。
殍亡與疫死，顛倒投官坑。
坑滿棄道傍，腐肉犬豕爭。
往往互食噉，欲語心驚魂。
荒村但寂寥，晚日多哭聲。
哭哀聲不續，饑病焉能哭。
止哭復吞聲，清血暗雙目。
隴上麥欲黄，寄命在一熟。
麥熟有幾何，人稀麥應足。
縱得新麥嘗，悲哉舊親屬。
我歌酇陽行，詩成寧忍讀。